# name
Dormir poc fa que tinguem pensaments intrusius

# metadata.dc.description.abstract[].value
Hi ha persones a qui els costa deslliurar-se dels pensaments o els records emocionalment incòmodes, mentre altres ho poden fer amb una facilitat major. Normalment, als primers els apareixen de forma sobtada, involuntària i intrusiva, sovint de manera persistent, i interfereixen amb la seva activitat mental o emocional. Acostumen a ser de contingut negatiu, preocupant o estressant, i poden ser difícils de controlar o ignorar. Els pensaments intrusius són característics de diverses malalties psicològiques com l’ansietat, el trastorn d’estrès posttraumàtic i l’obsessivocompulsiu; i, al mateix temps, el fet de tenir-los afavoreix estats mentals de tristesa, ansietat, angoixa i depressió. A escala neuropsicològica encara no es tenen massa dades de per què hi ha persones que tenen molts més pensaments intrusius que d’altres, especialment pel que fa a la capacitat que podem tenir de bloquejar-los de manera conscient. El psicòleg britànic Scott A. Cairney i els seus col·laboradors, de diverses universitats i centres de recerca del Regne Unit, han analitzat quina relació hi ha entre la qualitat del son i la recurrència dels pensaments intrusius, especialment pel que fa a la capacitat d'inhibir-los de manera volguda. Segons han publicat a Proceedings of the National Academy of Sciences, el fet de dormir bé a la nit afavoreix l’activació de les zones del cervell que ens permeten gestionar de forma correcta els pensaments negatius intrusius, i evitar-los. Segons diuen, aquesta descoberta pot permetre millorar les teràpies conductuals i farmacològiques de les persones que s'hi veuen afectades de forma recurrent, el que els pot afectar la salut mental de forma greu.

# metadata.dc.rights[].value
(c) Edició de Premsa Periòdica Ara, 2025

# metadata.dc.source[].value
Divulgació i Premsa (Genètica, Microbiologia i Estadística)

# metadata.dc.title[].value
Dormir poc fa que tinguem pensaments intrusius